২০০০ টাকার নোট বাজারে ছাড়া হয়েছে এখনও এক মাসও হয়নি। এর মধ্যেও দু’-এক দিন অন্তর অন্তর বাজেয়াপ্ত হচ্ছে প্রচুর পরিমাণে ২০০০ টাকার জাল নোট। এবার পঞ্জাবের মোহালির পুলিশ ৪২ লক্ষ টাকার জাল ২০০০-এর নোট সমেত গ্রেফতার করল একটি গ্যাংকে। গ্রেফতার হওয়া এই দলের শীর্ষে ছিলেন অভিনব বর্মা নামের এক ব্যক্তি, যিনি বিটেক গ্র্যাজুয়েট। তাঁর সঙ্গেই গ্রেফতার হয়েছেন বিশাখা বর্মা, যিনি অভিনবেরই তুতো বোন। বিশাখা বর্তমানে এমবিএ পড়ছেন। অভিনব ও বিকাশের সহযোগী হিসেবে ধরা পড়েছেন সুমন নাগপালও, লুধিয়ানায় সম্পত্তি কেনাবেচার ব্যবসা করেন যিনি। ধৃতদের কাছ থেকে বাজেয়াপ্ত করা হয়েছে একটি অডি গা়ড়িও, ভারতীয় বাজারে যার দাম ৭০ লক্ষ টাকা।
মোহালির পুলিশ কমিশনার সংবাদমাধ্যমকে জানান, ‘‘যে নোটগুলি বাজেয়াপ্ত করা হয়েছে, সেগুলি একেবারে আসল ২০০০-এর নোটের মতোই দেখতে। বোঝাই যাচ্ছে, নোট জাল করার জন্য ধৃতরা অত্যন্ত উন্নত মানের প্রযুক্তি ব্যবহার করছিল। এখনও সাধারণ মানুষ ২০০০ টাকার নোটের আসল-নকল নির্ধারণের পদ্ধিতিটি ঠিকমতো জানেন না। সেই অজ্ঞানতার সুযোগই নিচ্ছিল এঁরা।’’
পুলিশ আধিকারিকরা আরও বিস্মিত হয়েছেন এটা দেখে যে, ধৃতরা প্রত্যেকেই উচ্চশিক্ষিত। ২১ বছর বয়সি অভিনব বর্মা তো লুধিয়ানার এমব্রায়ো এস-নামের সংস্থার রীতিমতো স্বনামধন্য  সিইও। কিছুদিন আগেই লাইভ ব্রেইল নামের একটি যন্ত্র আবিষ্কারের সুবাদে সংবাদমাধ্যমের শিরোনাম হয়েছিলেন তিনি। এই যন্ত্রের সাহায্যে দৃষ্টিহীন মানুষরা অনেক সহজে এক জায়গা থেকে অন্য জায়গায় চলাফেরা করতে সক্ষম হবেন। নিজের কাজের জন্য দেশে-বিদেশে যথেষ্ট প্রশংসাও কুড়িয়েছিলেন অভিনব। এবার তিনিই জাল নোট তৈরির অভিযোগে ধরা পড়লেন পুলিশের জালে।

উদ্ধার হওয়া জাল নোট
পুলিশ জানিয়েছে, এই দলের মধ্যে অভিনবের কাজ ছিল জাল নোট ছাপানো। তাঁর সংস্থার চণ্ডিগড়ের অফিসেই চলত জাল নোট ছাপানোর কাজ। বিশাখা এই কাজে অভিনবকে সহায়তা করতেন। আর সুমনের কাজ ছিল জাল নোটের সম্ভাব্য ক্রেতাদের সঙ্গে যোগাযোগ করা এবং তাদের হাতে জাল নোট পৌঁছে দেওয়া।
পুলিশ জানিয়েছে, নিজেদের উচ্চশিক্ষা এবং তথ্যপ্রযুক্তি সম্পর্কে জ্ঞানকে জাল নোট তৈরির কাজে ব্যবহার করেছিলেন অভিনবরা। তার জোরেই প্রায় নিখুঁতভাবে নোট জাল করতে সক্ষম হয়েছিলেন।